Lavlandsprøven i Ytre Namdal
er blitt en ubetinget suksess

Det var nesten ikke så man trodde helt på det da man for tre år siden arrangerte lavlandsprøve i Ytre Namdal for første gang. Jeg har vært med som dommer i de tre første årene og dette har utvilsomt blitt en ubetinget suksess.

Namdal Fuglehundklubb generelt og Bertil Nyheim spesielt har lagt ned en enorm dugnadsinnsats for å få dette til. Terrengene her ligger ikke noe tilbake for terrengene lenger sør i landet, snarere tvert i mot. Og med de milde vintrene de har på kysten av Ytre Namdal så er det en stadig større stamme av viltlevende rapphøns og fasan i terrengene.
Klubben og Bertil Nyheim har fått til et utmerket samarbeid med grunneierne i området og flere steder har man ordnet med "åkerlapper" og enger spesialtilpasset for gode oppvekstvilkår for fuglene.

I helgen var det tre store lavlandsprøver i Norge. En i Vestfold, en på Hamar og en i nye Nærøysund kommune. Det var flest deltakere på prøvene sørpå, men det ble faktisk flest premieringer på prøven til Namdal Fuglehundklubb. Og det til tross for at søndagen ble noe "amputert" på grunn av det dårlige været.

I tillegg til rapphøns og fasan var det godt med rugde i terrengene. Det ble i tillegg observert både orrfugl og jerpe, så ingen tvil om at prøven bød på mange og varierte fuglesituasjoner.

Det var deltakere fra store deler av landet tilstede på årets prøve og mange som stilte på lavlandsprøve for første gang. Ekstra gledelig var det også å oppleve jegermiddagen i "vognskjulet" på Nyheim gård med ikke mindre enn 60 deltakende personer.
En av klubbens eldste aktive medlemmer Einar Holmvik holdt en liten tale ved middagen og dro igjennom litt av historien med fuglehundklubber i nordre del av Trøndelag fra den spede starten og frem til i dag. Holmvik som er 86 år antydet at denne helgen kanskkje ble hans siste som fører av egne hunder på jaktprøve. Men det tror jeg kanskje ikke helt. Han hang i alle fall godt med i vinnerklassen både lørdag og i søndagens finale.

For meg selv var det ekstra artig at sønner av to tidligere - nå dessverre avdøde - medlemmer av Namdal Fuglehundklubb. Olav Fjær og Borger Holmsen var begge to jeg lærte mye av i min spede start og jeg har jaktet og trent fuglehund sammen med dem begge to. På helgens prøve dukket Geir Øyvind Fjær og Bjarne Holmsen opp og slo av en prat. Veldig artig å se dem i prøvemiljøet igjen og gjengs for alle er at de snakker om et godt miljø og en meget trivelig prøve på Nyheim.

En stor takk til prøveledelsen med Ann Mari Nordaunet i spissen og Bertil Nyheim med fam for et flott arrangement og kjempefin forpleining av oss dommere igjennom helgen.

Mvh Roy Allan Skaret